**Projektový zámer snozelen centra**

Domov dôchodcov a domov sociálnych služieb Veľký Krtíš je účelové zariadenie sociálnych služieb zriadené ako rozpočtová organizácia s vlastnou právnou subjektivitou Banskobystrickým samosprávnym krajom. Sociálne služby poskytujeme formou celoročného pobytu od: 18. Augusta 1981 pre seniorov (kapacita 52 klientov) a od 10. Októbra 2001 pre klientov s duševnými poruchami a telesným postihnutím od 18 rokov veku, ktorí sú odkázaní na pomoc inej fyzickej osoby (kapacita 90 klientov). Vzhľadom k tomu, že do nášho zariadenia prijímame klientov so širokým spektrom postihnutí (DMO, mentálna retardácia, autizmus, schizofrénia a rôzne kombinácie týchto ochorení) hľadáme stále nové možnosti ako skvalitňovať životy našich klientov.

Snozelen projekt sme zamerali najmä na podporu a rozvoj individuálnych schopností klientov – mladých dospelých s telesným a mentálnym postihnutím prostredníctvom intenzívnejších zmyslových zážitkov za pomoci špeciálnych snoezelen komponentov. Na tento účel budú slúžiť dve snoezelen miestnosti. Biela miestnosť bude zameraná na relaxáciu, voľné a pohodové aktivity ako aj na rozvoj čuchu, hmatu, sluchu a zraku. Dôraz sa tu kladie na prácu so zariadením a pomôckami a preto je prostredie ladené do biela, aby neodvádzalo pozornosť neželaným smerom. Tmavá miestnosť slúži najmä na stimuláciu zrakových schopností, na zvyšovanie pozornosti a sledovacích schopností ako aj na rozpoznávanie farieb. Tmavé steny miestnosti a zatemnenie zvýrazňujú svetelné efekty zo snoezelen komponentov.

Po zdokonalení a zavedení snoezelen projektu do života v zariadení plánujeme ponúkať snoezelen zážitky aj pre postihnutých občanov a deti z nášho regiónu prostredníctvom OZ Prijatie a podpora, ktoré bolo založené na podporu aktivít DDaDSS Veľký Krtíš.

Pre Kliniku detskej onkológie a hematológie v B.Bystrici z peňazí Grantu budú nakúpené:

3 ks oximetrov NELCORN, 2 ks ASENA infúznych púmp a 1 ks transportné lôžko GP2.